‘กรุงไทย’รับ ค่าภาษี3กรม ผ่านเน็ตแบงก์
กรุงไทยเปิดรับชำระภาษี 3 กรม ผ่านเน็ตแบงก์ เอทีเอ็ม ได้ตลอด 24 ชั่วโมง ไม่มีวันหยุด
3 ส.ค. 2559

กรุงไทยเปิดรับชำระภาษี 3 กรม ผ่านเน็ตแบงก์ เอทีเอ็ม ได้ตลอด 24 ชั่วโมง ไม่มีวันหยุด 
น.ส.อาริศรา ธรมธัช รองกรรมการผู้จัดการใหญ่ สายงานธุรกิจภาครัฐ ธนาคารกรุงไทย เปิดเผยว่า ธนาคารได้ร่วมพัฒนาระบบเทคโนโลยีสารสนเทศ ตามโครงการบูรณาการข้อมูลสารสนเทศ 3 กรมภาษี ได้แก่ กรมสรรพากร กรมสรรพสามิต และกรมศุลกากร ด้วยวิธีการทางอิเล็กทรอนิกส์ (Tax One Stop Service) โดยสร้างนวัตกรรมใหม่ในการรับชำระภาษีเป็นไอคอนต้นแบบที่รวมการใช้งานไว้ในไอคอนเดียว จากเดิมที่บริการรับชำระภาษีทั้ง 3 กรม เป็นแบบแยกเมนู
ทั้งนี้ ธนาคารกรุงไทยจะเป็นธนาคารแรกที่อำนวยความสะดวกให้ผู้ชำระภาษี โดยลูกค้าและประชาชนสามารถชำระภาษีแบบเบ็ดเสร็จ ณ จุดเดียว ผ่าน KTB netbank และเครื่องเอทีเอ็มของธนาคารกว่า 9,000 เครื่องทั่วประเทศ ได้ทุกวัน ตลอด 24 ชั่วโมง
สำหรับรายละเอียดภาษีที่สามารถชำระได้ ดังนี้ กรมสรรพากร ได้แก่ ภาษีทุกประเภท เช่น ภาษีเงินได้บุคคลธรรมดา ภาษีเงินได้นิติบุคคล ภาษีมูลค่าเพิ่ม และภาษีธุรกิจเฉพาะ กรมสรรพสามิต ได้แก่ ภาษีน้ำมัน ภาษีรถยนต์ ภาษีสุรา และภาษียาสูบ รวมทั้งรับชำระค่าธรรมเนียมต่อใบอนุญาตขายสุรา ยาเส้น ยาสูบ และไพ่ ฯลฯ กรมศุลกากร รับชำระเงินค่าธรรมเนียมใบขนสินค้าขาเข้าหรือขาออกการผ่านพิธีการและตรวจปล่อยสินค้า